CELEX: 32011R1200
Language: ro
Date: 2011-11-18 00:00:00
Title: Regulamentul de punere în aplicare (UE) nr. 1200/2011 al Comisiei din 18 noiembrie 2011 privind clasificarea anumitor mărfuri în Nomenclatura combinată

23.11.2011   
            
            
               RO
            
            
               Jurnalul Oficial al Uniunii Europene
            
            
               L 305/6
            
         REGULAMENTUL DE PUNERE ÎN APLICARE (UE) NR. 1200/2011 AL COMISIEI
   din 18 noiembrie 2011
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codul NC indicat în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului Vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a aceluiași tabel.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 noiembrie 2011.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Aparat mecanic acționat manual pentru eliberarea unui lichid într-un container pentru analize titrimetrice (așa-numit „titrimetru digital”).
                  Aparatul este compus dintr-un distribuitor mecanic ajustabil prevăzut cu un spațiu în care se inserează un cartuș, un robinet, un contor mecanic, un buton de resetare a contorului și un mâner.
                  Titrimetrul este un aparat de dozare de precizie, care la fiecare învârtire a robinetului eliberează o picătură de titrant în lichidul care trebuie analizat (analit). Picătura conține un volum specific de titrant. Numărul de picături eliberate de titrimetru este afișat pe contor.
                  Rezultatul analitic este determinat de reacția analitului la cantitatea de titrant eliberată. Cantitatea de titrant este determinată prin înmulțirea numărului de picături cu volumul specific al titrantului utilizat.
               
               
                  8479 89 97
               
               
                  Clasificarea se stabilește pe baza regulilor generale 1 și 6 pentru interpretarea Nomenclaturii combinate și pe baza textului codurilor NC 8479, 8479 89 și 8479 89 97.
                  Întrucât aparatul nu deplasează continuu volume de lichid, clasificarea ca pompă la poziția 8413 este exclusă.
                  Aparatul nu efectuează o analiză chimică a titrantului sau a analitului. Prin urmare, clasificarea ca aparat pentru analize chimice la poziția 9027 este exclusă.
                  Deși aparatul contribuie la procesul de analiză chimică, nu poate fi considerat drept parte sau accesoriu al unui astfel de aparat în virtutea notei 2a) de la capitolul 90.
                  Aparatul nu este utilizat pentru măsurarea în unități volumetrice a cantității de fluid care trece printr-o conductă. Prin urmare, clasificarea ca contor la poziția 9028 este exclusă.
                  Aparatul numără picăturile, fără a măsura cantitatea eliberată. Prin urmare, clasificarea ca aparat la poziția 9031 este exclusă.
                  Întrucât aparatul nu doar înregistrează numărul total de unități (picături), ci în primul rând eliberează un volum specific de lichid, acesta funcționează ca o biuretă cu contor mecanic.
                  Prin urmare, aparatul trebuie clasificat la codul NC 8479 89 97, drept alte mașini și aparate electrice cu funcție proprie, nedenumite și necuprinse în altă parte în capitolul 84.